劉侍郎見和再用韵
作者：王之望
朝代：宋

paragraphs: 大方廣佛三身具，境號華嚴普賢住。
三千浄土毛孔吞，百億化身塵剎赴。
底事眉山迹偏顯，端由象法時將暮。
三乘不起正信心，一線頓開方便路。
將欲神變驚凡目，故歛光芒歸窘步。
示現雖同人異見，開遮未判誰無懼。
臂力遥擎妙喜來，頂光近攝清凉互。
我來親睹未曾有，方審傳聞元不誤。
陽春正值風日好，陰雨不逢雷雹怒。
入夢惟憂神鬼知，乘危暗有龍天護。
招提問路方上征，世界當空已先布。
千林寂歷鳥聲少，萬嶺奔騰雲氣聚。
高峰初到甫休歇，圓相俄驚成指顧。
一壺恍入物外天，五里知非世間霧。
感通咫尺捷影響，變滅須臾嗟電露。
公居福地寶巖對，身享耆年仙籍附。
兩禁高辭法從班，一燈久續禪宗炷。
正始餘風獨後凋，建安逸駕爭先騖。
忽聆酬唱便隨喜，要與見聞俱得度。
願公且見宰官身，一宅常與軒冕寓。